《仙人沈香船歌》
清代·毛际可

仙人鼓棹空中举，飞上重岩斟桂醑。夜深沈醉堕岩前，忘却仙舟在何处。

七尺寒玉凝紫脂，沈香之号恐传疑。波间似有蛟龙护，月落澄潭雾起时。

至今陈迹已千载，苔纹藓绣生幽采。行人日日见仙舟，仙舟日见行人改。

吁嗟乎！化工奇谲何所无，儒生鲜见徒惊呼。君不见昔人凿井逢篙楫，年月犹书吴赤乌。

作者简介：（ 1633—1708）清浙江遂安人，字会侯，号鹤舫。顺治十五年进士，授彰德府推官，历城固、祥符等知县，兴水利，禁横暴，所至有善政。在浙江与毛奇龄齐名，学问不及奇龄之博，文章则在奇龄之上。又能画。有《春秋三传考异》、《安序堂文钞》、《松皋诗选》、《拾余诗稿》、《浣雪词钞》。